**Ministru kabineta noteikumu “Bezpilota gaisa kuģu lidojumu noteikumi” projekta**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Bezpilota gaisa kuģu lidojumu noteikumi” (turpmāk – projekts) mērķis ir noteikt kārtību, kādā Latvijas Republikas gaisa telpā veic bezpilota gaisa kuģu lidojumus; kritērijus un kārtību bezpilota gaisa kuģu lidojumu atvieglošanai, ierobežošanai un aizliegšanai; informācijas, kas nepieciešama bezpilota gaisa kuģu lidojumiem, aprites kārtību, kā arī tās nodrošināšanas finansēšanas kārtību.  Projekts stājas spēkā 2021.gada 1.jūlijā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts izstrādāts, pamatojoties uz likuma “Par aviāciju” [117.6 pant](https://likumi.lv/ta/id/57659-par-aviaciju#p47)a otro un trešo daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd kārtību, kādā veic bezpilota gaisa kuģu lidojumus, regulē Komisijas 2019.gada 24.maija Īstenošanas regula (ES) 2019/947 par bezpilota gaisa kuģu ekspluatācijas noteikumiem un procedūrām (turpmāk - regula Nr.2019/947), likuma “Par aviāciju” 47.pants un [117.6 pant](https://likumi.lv/ta/id/57659-par-aviaciju#p47)s, kā arī Ministru kabineta 2019.gada 13.augusta noteikumi Nr.368 “Kārtība, kādā veicami bezpilota gaisa kuģu un cita veida lidaparātu lidojumi” (turpmāk – noteikumi Nr.368), kas zaudēs spēku 2021.gada 1.jūlijā.  Projekts nepieciešams regulas Nr.2019/947 piemērošanai, kā arī aptver vairākus nacionālās kompetences jautājumus saistībā ar bezpilota gaisa kuģu lidojumiem.  Bezpilota gaisa kuģu lidojumu nosacījumi atvērtajā un specifiskajā kategorijā pamatā ir noteikti regulā Nr.2019/947, kā arī Eiropas Aviācijas drošības aģentūras (turpmāk – EASA) izstrādātajos dokumentos “Attiecīgie līdzekļi atbilstības panākšanai un vadlīnijas” (turpmāk – AMC). Regula Nr.2019/947 ir piemērojama no 2020.gada 31.decembra*.*  Regulas Nr.2019/947 15.panta 1.punks paredz, ka Eiropas Savienības dalībvalstīm (turpmāk – DV) ir tiesības paredzēt atšķirīgus bezpilota gaisa kuģu lidojumu nosacījumus, tos atvieglojot, ierobežojot vai aizliedzot. Minēto DV var īstenot, izveidojot bezpilota gaisa kuģu ģeogrāfiskās zonas (turpmāk – UAS ģeogrāfiskās zonas) drošības, drošuma, privātuma vai vides apsvērumu dēļ, ņemot vērā katras DV nacionālās intereses. Līdz ar to UAS ģeogrāfiskās zonas ir integrēta lidojumu noteikumu sastāvdaļa, kas DV noteiktās gaisa telpas daļās pieļauj atšķirīgus bezpilota gaisa kuģu lidojumu noteikumus, nekā tas noteikts regulā Nr.2019/947 un projektā.  Svarīgs aspekts, ka EASA ir informējusi, ka par UAS ģeogrāfiskajām zonām 2021.gada otrajā ceturksnī ir paredzēts izstrādāt AMC. Tas, ka AMC par UAS ģeogrāfiskajām zonām joprojām nav pieejams, būtiski apgrūtina projekta pilnvērtīgu izstrādi, jo nav skaidrības par tehniskajiem nosacījumiem, kas jāievēro, lai informāciju par UAS ģeogrāfiskajām zonām darītu publiski pieejamu plaši izmantotā unikālā digitālā formātā, kā to paredz regulas Nr.2019/947 15.panta 3.punkts. Tas rada apgrūtinājumu ne tikai valsts akciju sabiedrībai “Latvijas gaisa satiksme” (turpmāk – Latvijas gaisa satiksme), kuras kompetencē ir likuma “Par aviāciju” 117.6 panta trešajā daļā paredzētais uzdevums nodrošināt informācijas pieejamību, kas nepieciešama bezpilota gaisa kuģu lidojumiem, bet arī noteikt kārtību, kādā projekta 32.punktā minētās personas sagatavo informāciju, kas nepieciešama UAS ģeogrāfisko zonu izveidei, lai Latvijas gaisa satiksme varētu nodrošināt informācijas par UAS ģeogrāfiskajām zonām publisku pieejamību atbilstoši regulas Nr.2019/947 prasībām. Latvijas gaisa satiksme ir norādījusi, ka tai nepieciešami ne mazāk kā 9 mēneši pēc AMC par UAS ģeogrāfiskajām zonām publicēšanas, lai savu darbību pielāgotu likuma “Par aviāciju” 117.6 panta trešajā daļā un regulā Nr.2019/947 noteiktajam. Izvērtējama arī nepieciešamība UAS ģeogrāfisko zonu izveides procesā papildus iesaistīt citu institūciju, kas spētu projekta 32.punktā minēto personu sniegto informāciju apstrādāt atbilstoši AMC par UAS ģeogrāfiskajām zonām noteiktajam.  Nosacījums par UAS ģeogrāfisko zonu izveidošanu ir piemērojams no 2022.gada 1.janvāra.  Ņemot vērā to, ka:   * nav izstrādāti un publicēti visi nepieciešamie Eiropas Savienības līmeņa dokumenti par UAS ģeogrāfiskajām zonām, * pašreiz nav skaidrības par UAS ģeogrāfisko zonu izveidošanas procedūru, visām procesā iesaistītajām institūcijām un to kompetenču aptvērumu, termiņiem informācijas apstrādei un publicēšanai, * noteikumi Nr.368, kas nosaka bezpilota gaisa kuģu lidojumu noteikumus, ir piemērojami līdz 2021.gada 30.jūnijam, * pirms AMC par UAS ģeogrāfiskajām zonām publicēšanas nav iespējams atbilstoši izstrādāt kārtību, kā gaisa telpas struktūras elementi, kas izveidoti saskaņā ar normatīvo aktu, kas regulē gaisa telpas pārvaldības kārtību, gaisa telpas struktūru un tās mainīšanas kārtību, tiek transformēti par UAS ģeogrāfiskajām zonām; * ir jānodrošina tiesību normu nepārtrauktība un pēctecība,   ir paredzēts, ka līdz 2021.gada 1.oktobrim Satiksmes ministrija izstrādās un iesniegs Valsts kancelejā grozījumus šajos noteikumos, papildinot tos ar nepieciešamajām tiesību normām par UAS ģeogrāfisko zonu izveidošanas kārtību, tostarp nosakot termiņus, datu formātu, datu kvalitātes prasības un veidu, kādā Latvijas gaisa satiksme saņem informāciju par UAS ģeogrāfiskajām zonām.  Projektā ietvertās tiesību normas par bezpilota gaisa kuģu lidojumiem nodrošina noteikumu Nr.368 pēctecību, nodrošina regulas Nr.2019/947 piemērošanu, kā arī iedibina pamatprincipus UAS ģeogrāfisko zonu publiskai pieejamībai plaši izmantotā unikālā digitālā formātā no 2022.gada 1.janvāra.  Projektā paredzēts, ka, veicot bezpilota gaisa kuģa lidojumus augstumā virs 120 m no zemes vai ūdens virsmas, bezpilota gaisa kuģim ar maksimālo pacelšanās masu virs 4 kg jābūt aprīkotam ar automātisku signāla devēju, kas lidojuma laikā nodrošina iespēju gaisa satiksmes vadības sistēmai nepārtraukti noteikt tā atrašanās vietu (projekta 2.punkts). Šīs tiesību normas mērķis ir mazināt riskus un apdraudējumus civilās aviācijas drošumam un drošībai gadījumā, ja lidojuma laikā bezpilota gaisa kuģis zaudē vadāmību un kļūst nekontrolējams.  Savukārt projekta 3.punkts paredz nosacījumus, kas jāievēro, pārlidojot trešajām personām piederošus īpašumus bez saskaņojuma ar īpašnieku, valdītāju vai lietotāju. Tiesību normas mērķis ir bez īpaša pamatojuma neierobežot lidojumus, vienlaikus paredzot nosacījumus, lai pārlidojums būtu drošs.  Projekta 5.punkts paredz, ka regulas Nr.2019/947 un šo noteikumu prasības tiek attiecinātas arī uz bezpilota gaisa kuģi atsaitē ar maksimālo pacelšanās masu, kas nepārsniedz 1 kg. Šis ir DV nacionālās kompetences jautājums, tomēr, ņemot vērā to, ka arī šāda bezpilota gaisa kuģa lidojumi var radīt draudus drošumam un drošībai, ir lietderīgi piemērot vienotas prasības.  Projekta 6.punkts paredz Regulas Nr.2019/947 un Komisijas 2019.gada 12.marta Deleģētās regulas (ES) 2019/945 par bezpilota gaisa kuģu sistēmām un trešo valstu bezpilota gaisa kuģu sistēmu ekspluatantiem prasību ievērošanai piemērot EASA izstrādātos AMC, kas tiktu tulkoti latviešu valodā un publicēti valsts aģentūras “Civilās aviācijas aģentūra” (turpmāk – Civilās aviācijas aģentūra) tīmekļvietnē. AMC detalizētāk skaidro regulu piemērošanu, kā arī satur dažādu veidlapu (sertifikāti, atļaujas, u.tml.) paraugus, tādējādi nodrošinot vienveidīgu un sistēmisku Eiropas Savienības līmeņa tiesiskā regulējuma piemērošanu visās Eiropas Savienības DV, kā arī EEZ valstīs.  Civilās aviācijas aģentūra tiek noteikta kā kompetentā iestāde par UAS ģeogrāfisko zonu ieviešanu un darbības uzraudzību Latvijas Republikā atbilstoši regulas Nr.2019/947 17.pantam un 18.panta a) punktam (projekta 7.punkts).  Projekta II. nodaļā noteikti UAS ģeogrāfisko zonu izveidošanas vispārīgie noteikumi, ko izvērtē un ņem vērā, izveidojot UAS ģeogrāfiskās zonas, lai nodrošinātu, ka ierobežojumi un aizliegumi veikt bezpilota gaisa kuģu lidojumus ir samērīgi. Piemēram, UAS ģeogrāfiskajās zonās noteiktie ierobežojumi, izņemot UAS ģeogrāfiskās zonas, kurās noteikts lidojumu aizliegums, neattiecas uz lidojumiem ar bezpilota gaisa kuģi, kura maksimālā pacelšanās masa ir mazāka par 250 g un kas ir rotaļlieta normatīvo aktu par rotaļlietu drošuma noteikumiem izpratnē.  Projekta III. un IV. nodaļa regulē bezpilota gaisa kuģu lidojumu nosacījumus virs civilās aviācijas objektiem un to tuvumā, kā arī bezpilota gaisa kuģu lidojumu koordināciju ar lidlauka pārstāvi vai gaisa satiksmes pakalpojumu sniedzēju, kas Latvijas gadījumā ir Latvijas gaisa satiksme. Papildus tam ir ietverta tiesību norma, kas paredz, ka gaisa telpas struktūras elementi, kas izveidoti saskaņā ar normatīvajiem aktiem, kas regulē gaisa telpas pārvaldības kārtību, gaisa telpas struktūru un tās mainīšanas kārtību, tiek transformēti par UAS ģeogrāfiskajām zonām. Gaisa telpas struktūras elementi pamatā tiek veidoti pilotējamās aviācijas lidojumu drošumam augstumā no zemes vai ūdens virsmas un to augšējā robeža pārsniedz 120 m augstumu. Tie ir veidoti atbilstoši Eiropas Savienības un starptautisko tiesību normām un bez specifiskām aviācijas zināšanām to piemērošana ir sarežģīta. Tomēr tie ir saistoši arī bezpilota gaisa kuģu lidojumiem. Lai gaisa telpas struktūras elementus padarītu saprotamus tālvadības pilotiem, augstumā līdz 120 m no zemes vai ūdens virsmas tie tiks transformēti par UAS ģeogrāfiskajām zonām, vienlaikus saglabājot gaisa telpas struktūras elementā paredzētos nosacījumus.  Savukārt projekta V. nodaļā ietverts tiesiskais regulējums par bezpilota gaisa kuģu lidojumu nosacījumiem virs citiem objektiem, kas saistīti ar valsts un sabiedrības interesēm, un to tuvumā. Projekta 32.punktā ir ietvertas institūcijas, kam ir tiesības ierosināt UAS ģeogrāfiskās zonas izveidošanu, grozīšanu un tās darbības izbeigšanu, kā arī noteikts minēto institūciju kompetences aptvērums (tiesības ierobežot vai aizliegt bezpilota gaisa kuģu lidojumus; noteikts maksimālais ierobežojuma vai aizlieguma attālums).  Projekta 32.13. apakšpunkts paredz iespēju citām projektā neminētām personām vai citos gadījumos – ja UAS ģeogrāfiskās zonas izveidošana atbilst Regulas Nr. 2019/947 15.panta mērķim, ierosināt UAS ģeogrāfiskās zonas izveidošanu. Šāda iespēja nodrošina elastību projektā ietverto normu piemērošanai, ja rodas šāda nepieciešamība.  Projekta VI. nodaļā ietvertas tiesību normas, kas regulē informācijas, kas nepieciešama bezpilota gaisa kuģu lidojumiem, aprites kārtību, kā arī tās nodrošināšanas finansēšanas kārtību. Šīs tiesību normas attiecināmas uz deleģējumu, kas izriet no likuma “[Par aviāciju](https://likumi.lv/ta/id/57659-par-aviaciju)” 117.6 panta trešās daļas. Projektā noteikts, ka informāciju publiski pieejamā plaši izmantotā vienotā unikālā digitālā formātā par atvērtās, specifiskās un sertificētās kategorijas bezpilota gaisa kuģu lidojumiem augstumā līdz 120 m no zemes vai ūdens virsmas, tostarp par UAS ģeogrāfiskajām zonām, nodrošina Latvijas gaisa satiksme, kas ir minēto datu turētāja un nodrošina, ka dati ir pieejami bez maksas, ja tiek izmantoti nekomerciāliem nolūkiem. Projektā tiek nodrošināta informācijas sniegšanas pēctecība, aptverot noteikumos Nr.368 noteikto, kā arī informāciju saistībā ar UAS ģeogrāfiskajām zonām. Tā kā saskaņā ar projektu Latvijas gaisa satiksmei tiek deleģēta funkcija nodrošināt bez maksas informāciju, kas nepieciešama bezpilota kuģu lidojumu drošai norisei nekomerciālā nolūkā, tiek noteikts (projekta 49.punkts), ka izmaksas, kas saistītas ar bezpilota gaisa kuģu lidojumiem nepieciešamās informācijas nodrošināšanu, tiek segtas, novirzot 25% no Civilās aviācijas aģentūras iekasētās maksas par bezpilota gaisa kuģu ekspluatantu reģistrāciju. Latvijas gaisa satiksmes sniegtā informācija liecina, ka minētā maksas daļa nesegs pilnās pakalpojuma izmaksas. Maksu par Civilās aviācijas aģentūra sniegtajiem pakalpojumiem nosaka Ministru kabineta 2013.gada 24.septembra noteikumi Nr.999 “Valsts aģentūras “Civilās aviācijas aģentūra” publisko maksas pakalpojumu cenrādis”. Latvijas gaisa satiksmei piekritīgā maksas daļa ir 25 % no kopējās Civilās aviācijas aģentūras iekasētās maksas par bezpilota gaisa kuģu ekspluatantu reģistrāciju. Saskaņā ar projektā minēto sadalījumu Civilās aviācijas aģentūra līdz katra gada 15.janvārim pārskaita par iepriekšējo gadu piekritīgo maksas daļu Latvijas gaisa satiksmei tās norādītajā kontā. Nodrošinot iepriekš minēto funkciju, Latvijas gaisa satiksmei rodas izmaksas, kuras nevar attiecināt uz Latvijas gaisa satiksmes sniegtajiem aeronavigācijas pakalpojumiem Eiropas Parlamenta un Padomes 2004.gada 10.marta Regulas (EK) Nr.550/2004 par aeronavigācijas pakalpojumu sniegšanu vienotajā gaisa telpā un Komisijas 2019.gada 11.februāra Īstenošanas regulas (ES) 2019/317, ar ko nosaka darbības uzlabošanas sistēmu un tarifikācijas sistēmu Eiropas vienotajā gaisa telpā un atceļ Īstenošanas regulas (ES) Nr.390/2013 un 391/2013 izpratnē. Ņemot vērā minēto, ir nepieciešams noteikt atsevišķu samaksas kārtību par Latvijas gaisa satiksme sniegtajiem pakalpojumiem.  Projekta VII. nodaļā ietverts tiesiskais regulējums par valsts bezpilota gaisa kuģu lidojumu nosacījumiem, kas ir DV nacionālās kompetences jautājums. Projektā noteikts, ka, veicot valsts bezpilota gaisa kuģu lidojumus, attiecīgās valsts institūcijas pienākums ir nodrošināt ar regulā Nr. 2019/947 noteiktajiem ekspluatācijas noteikumiem un procedūrām salīdzināmu lidojuma drošuma un drošības līmeni, vienlaikus pieļaujot atkāpes, kas minētas projekta VII. nodaļā (piemēram, par marķējumu, attālināto identifikāciju, zibšņuguni, bezpilota gaisa kuģa masu, ekspluatācijas atļauju, uzraudzību). Vienlaikus projekta 53.2.apakšpunkts nosaka, ka ir jānodrošina cita iespēja identificēt, ka lidojums tiek veikts ar valsts bezpilota gaisa kuģi, ja tiek izmantota iespēja nepiemērot nosacījumu par attālināto identifikāciju. Jārēķinās, ka bezpilota gaisa kuģu lidojumi virs valsts aizsardzības un militārajiem objektiem un to tuvumā, virs valsts drošības iestāžu objektiem un to tuvumā, kā arī virs ieslodzījumu vietām un to jaunbūvēm un to tuvumā, pieļaujami tikai tad, ja lidojums tiek saskaņots, tostarp noslēdzot starpresoru vienošanos par lidojuma saskaņošanas kārtību.  Noslēguma jautājumi ietver nosacījumu, ka informācijas apmaiņu par UAS ģeogrāfiskajām zonām atbilstoši EASA AMC noteiktajam, Latvijas gaisa satiksme nodrošina no 2022.gada 1.janvāra, kā to paredz regula Nr.2019/947, vienlaikus respektējot Latvijas gaisa satiksmes norādīto, ka nepieciešami 9 mēneši no EASA AMC publicēšanas, lai savu darbību pielāgotu regulas Nr. 2019/947 piemērošanai.  Vienlaikus noslēguma jautājumi paredz, ka līdz 2021.gada 31.decembrim:  - informāciju, kas nepieciešama bezpilota gaisa kuģu lidojumu veikšanai, tostarp aeronavigācijas informāciju par gaisa telpas izmantošanu bezpilota gaisa kuģu lidojumu veikšanai, Latvijas gaisa satiksme turpina nodrošināt lietotājiem atsevišķā, saprotamā, elektroniski pieejamā veidā tīmekļvietnē <https://ais.lgs.lv>, bet objektu īpašnieki, valdītāji vai lietotāji, kā arī Civilās aviācijas aģentūra atbilstoši normatīvajiem aktiem par aeronavigācijas informācijas sagatavošanas un izplatīšanas kārtību, turpina sniegt Latvijas gaisa satiksmei informāciju par objektu atrašanās vietām un noteiktajiem lidojuma ierobežojumiem, kurus atbilstoši normatīvajiem aktiem par Latvijas Republikas gaisa telpas pārvaldību, struktūru un tās mainīšanas kārtību apstiprinājusi Civilās aviācijas aģentūra;  - gaisa telpas struktūras elementu, kas izveidoti saskaņā ar normatīvo aktu, kas regulē gaisa telpas pārvaldības kārtību, gaisa telpas struktūru un tās mainīšanas kārtību pārvaldītāji sadarbībā ar Civilās aviācijas aģentūru izvērtē nosacījumus esošajos gaisa telpas struktūras elementos attiecībā uz bezpilota gaisa kuģu lidojumiem, neierobežojot bezpilota gaisa kuģu lidojumus, ciktāl tie ir pieņemami droši, balstoties uz risku novērtējumu;  - esošo objektu, virs kuriem un kuru tuvumā noteikti bezpilota gaisa kuģu lidojumu ierobežojumi saskaņā ar noteikumiem Nr.368 īpašnieki, valdītāji un lietotāji izvērtē noteikto ierobežojumu atbilstību šiem noteikumiem un, ja nepieciešams, ierosina izmaiņas;  - nosacījumus bezpilota gaisa kuģu lidojumiem virs transporta infrastruktūras objektiem un to tuvumā;  - bezpilota gaisa kuģu lidojumu saskaņošanas nosacījumus līdz UAS ģeogrāfisko zonu izveidošanai atbilstoši regulai Nr.2019/947. Līdz ar UAS ģeogrāfisko zonu izveidošanu tiks rasts risinājums, lai nodrošinātu pēc iespējas salīdzināmu kārtību lidojumu saskaņošanai UAS ģeogrāfiskajās zonās. Informācija par saskaņojuma nepieciešamību ir atspoguļota Latvijas gaisa satiksmes tīmekļvietnē <https://ais.lgs.lv>;  - brīdinājuma zīmju un papildzīmju par aizliegumu veikt bezpilota gaisa kuģa lidojumus, kas uzstādītas saskaņā ar Ministru kabineta 2019. gada 13. augusta noteikumu Nr. 368 “Kārtība, kādā veicami bezpilota gaisa kuģu un cita veida lidaparātu lidojumi” 1.pielikumu, statusu. Projekts paredz, ka uzstādītās brīdinājuma zīmes un papildzīmes ir spēkā, ja tas nav pretrunā ar UAS ģeogrāfiskās zonas nosacījumiem. Minētais ietver arī nolietotu brīdinājuma zīmju un papildzīmju atjaunošanu. Turpmāk jaunu brīdinājuma zīmju izvietošanu par bezpilota gaisa kuģu lidojumu ierobežojumiem objektu īpašnieki, valdītāji vai lietotāji risina, ja tas ir būtiski konkrētā objekta drošībai un sabiedrības informēšanai.  Noslēguma jautājumos ietverto tiesību normu mērķis ir nodrošināt pēctecību noteikumu Nr.368 piemērošanai.  Militāro bezpilota gaisa kuģu lidojumi tiek veikti saskaņā ar Likuma “Par aviāciju” 1179. pantu. Projekta kontekstā militāro objektu un personu apsardze notiek, ievērojot Nacionālo bruņoto spēku likuma 6.1 panta otrās daļu 1., 2. un 3.punktu un likuma “Par aviāciju” 471.pantu. Savukārt valsts drošības iestāžu, tostarp Militārās izlūkošanas un drošības dienesta, darbību regulē Valsts drošības iestāžu likums.  Līdz ar projekta stāšanos spēkā, netiks ieviesti jauni vai pilnveidoti esošie Civilās aviācijas aģentūras pakalpojumi. Civilās aviācijas aģentūras bezpilota gaisa kuģa jomas sniegtos pakalpojumus ir iespējams pieprasīt un saņemt klātienē, kā arī neklātienē – elektroniski un ar pasta starpniecību. |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija, valsts aģentūra “Civilās aviācijas aģentūra”, valsts akciju sabiedrība “Latvijas gaisa satiksme”. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību**  **un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts attiecas uz:  1) jebkuru personu, kuras īpašumā vai valdījumā ir bezpilota gaisa kuģis vai kura vēlas veikt bezpilota gaisa kuģa lidojumus;  2) komersantiem un biedrībām, kas organizē bezpilota gaisa kuģu lidojumus. |
| 2. | Tiesiskā regulējuma ietekme uz tautsaimniecību un administratīvo slogu | Projekta tiesiskais regulējums pozitīvi ietekmēs tautsaimniecību un šīs anotācijas II sadaļas 1.punktā minētās sabiedrības mērķgrupas, jo jaunais regulējums pilnveido vienotos pamatprincipus lidojumu veikšanai ar bezpilota gaisa kuģi, ņemot vērā arī Eiropas Savienības līmeņa normatīvos aktus, kas, savukārt, sekmēs bezpilota gaisa kuģu pārskatāmu un leģitīmu izmantošanu.  Projekts nosaka ierobežojumus bezpilota gaisa kuģu lidojumiem. Minēto ierobežojumu izveidošanu, izmaiņas tajos, kā arī ierobežojumu izbeigšanu ir tiesības ierosināt institūcijām, kas minētas projekta 19. un 32.punktā. Vienlaikus projekta IV nodaļā paredzēts pienākums bezpilota gaisa kuģu sistēmu ekspluatantam koordinēt bezpilota gaisa kuģa lidojumu ar lidlauka pārstāvi vai gaisa satiksmes pakalpojumu sniedzēju, ja lidojumu paredzēts veikt virs civilās aviācijas objekta vai tā tuvumā. Savukārt projekta 61.6.apakšpunkts paredz pienākumu bezpilota gaisa kuģu ekspluatantam saskaņot bezpilota gaisa kuģa lidojumu ar objekta īpašnieku, valdītāju vai lietotāju, ja bezpilota gaisa kuģa lidojums tiek veikts virs projekta V nodaļā minētajiem objektiem, kas saistīti ar valsts un sabiedrības interesēm, un to tuvumā.  Informācija par bezpilota gaisa kuģu lidojumu ierobežojumiem pieejama Latvijas gaisa satiksmes tīmekļvietnē <https://ais.lgs.lv>. |
| 3. | Administratīvo izmaksu monetārs novērtējums | Ņemot vērā, ka nav informācijas par anotācijas II sadaļas 1.punktā minētās mērķauditorijas lielumu, nav iespējams veikt korektu administratīvo izmaksu aprēķinu. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Tiek izstrādāti Ministru kabineta noteikumu projekti, kam izdošanas deleģējums paredzēts likuma “Par aviāciju” 117.2 panta trešajā, ceturtajā, piektajā un sestajā daļā, 117.3 panta trešajā daļā, 117.4 pantā, 117.5 panta trešajā daļā, 117.7 pantā, 117.10 panta trešā daļā un 117.13pantā. |
| 2. | Atbildīgā institūcija | Satiksmes ministrija. |
| 3. | Cita informācija | Nav. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Komisijas 2019.gada  24.maija  Īstenošanas Regula (ES) 2019/947 par bezpilota gaisa kuģu ekspluatācijas noteikumiem un procedūrām (publicēta “Eiropas Savienības Oficiālajā Vēstnesī” OVL 152, 11.06.2019). |
| 2. | Citas starptautiskās saistības | 1944.gada 7.decembra Konvencijas par starptautisko civilo aviāciju 3. bis panta b) un c) punktā, 8.pantā, 12.pantā, 15.pantā, 29.pantā, 31.pantā, 32.pantā, 33.pantā un 2.pielikuma 4.papildinājumā ir paredzētas tiesības un pienākumi, par ko dalībvalstis, tajā skaitā Latvija, ir vienojušās un kuras principiāli tiek piemērotas arī bezpilota gaisa kuģiem.  ICAO Ģenerālsekretārs 2015.gadā ir apstiprinājis dokumentu “Rokasgrāmata par tālvadības gaisa kuģu sistēmām” (Doc 10019). Šā ICAO dokumenta mērķis ir sniegt darbības vadlīnijas, kas saistītas ar tālvadības gaisa kuģu integrēšanu gaisa telpā un lidlauku izmantošanu. |
| 3. | Cita informācija | Nav. |

|  |  |  |  |
| --- | --- | --- | --- |
| **1. tabula Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Komisijas 2019.gada  24.maija  Īstenošanas Regula (ES) 2019/947 par bezpilota gaisa kuģu ekspluatācijas noteikumiem un procedūrām (publicēta “Eiropas Savienības Oficiālajā Vēstnesī” OVL 152, 11.06.2019). | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību - pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā. Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu. Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) - kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Regula Nr. 2019/947  15. panta 1.punkts | Projekta 9., 15. un 32. punkts | Tiesību norma ieviesta pilnībā. | Projekts stingrākas prasības neparedz. |
| Regula Nr. 2019/947  15. panta 2.punkts | Projekta 10.punkts | Tiesību norma ieviesta pilnībā. | Projekts stingrākas prasības neparedz. |
| Regulas Nr. 2019/947 15.panta 3.punkts. | Projekta 44. un 61.punkts. | Tiesību norma ieviesta daļēji. Līdz 2021.gada 1.oktobrim paredzēts iesniegt Valsts kancelejā grozījumus šajā projektā, paredzot detalizētu UAS ģeogrāfisko zonu izveidošanas kārtību. | Projekts stingrākas prasības neparedz. |
| Regulas Nr. 2019/947 17.pants | Projekta 7.punkts. | Tiesību norma ieviesta pilnībā. | Projekts stingrākas prasības neparedz. |
| Regulas Nr. 2019/947 18.panta a) punkts. | Projekta 7.punkts. | Tiesību norma ieviesta pilnībā. | Projekts stingrākas prasības neparedz. |
| Regulas Nr. 2019/947 18.panta f) punkts. | Projekta 44.punkts. | Tiesību norma ieviesta daļēji.  Līdz 2021.gada 1.oktobrim paredzēts iesniegt Valsts kancelejā grozījumus šajā projektā, paredzot detalizētu UAS ģeogrāfisko zonu izveidošanas kārtību. | Projekts stingrākas prasības neparedz. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | | Regulas Nr.2019/947 15.pants paredz dalībvalstīm izvēles brīvību attiecībā uz ģeogrāfisko zonu veidošanu, kas paredz bezpilota gaisa kuģu lidojumu ierobežojumus, atvieglojumus vai aizliegumus. Latvija veidos ģeogrāfiskās zonas, tādējādi nodrošinot pēctecību noteikumos Nr.368 iedibinātajiem bezpilota gaisa kuģu lidojumu ierobežojumiem, vienlaikus tos aktualizējot.  Regulas Nr.2019/947 9.panta 3.punkts paredz iespēju dalībvalstīm samazināt tālvadības pilotu minimālo vecumu, ievērojot uz risku balstītu pieeju, kurā ņem vērā īpašus riskus, kas saistīti ar iecerētajām bezpilota gaisa kuģu ekspluatācijas darbībām to teritorijā: a) tālvadības pilotiem, kuri veic darbības atvērtajā kategorijā, – par ne vairāk kā četriem gadiem; b) tālvadības pilotiem, kuri veic darbības specifiskajā kategorijā, – par ne vairāk kā diviem gadiem. Latvija neizmantos iespēju samazināt tālvadības pilotu vecumu un piemēros regulas Nr.2019/947 9.panta 1.punktā noteikto, ka tālvadības pilotiem, kuri ekspluatē bezpilota gaisa kuģus atvērtajā un specifiskajā kategorijā, jābūt vismaz 16 gadus veciem, šādu iemeslu dēļ:   1. šī kārtība ir salīdzināma ar noteikumos Nr.368 līdz šim noteikto, vienlaikus atzīmējot, ka paplašinās atvērtās kategorijas ietvaros veicamo lidojumu aptvērums, kuru veikšanai iepriekš noteikumos Nr.368 bija paredzēts 18 gadu vecums; 2. atvērtajā kategorijā atļauts veikt lidojumus ar bezpilota gaisa kuģi, kura maksimālā pacelšanās masa var būt līdz 25 kg, kas savukārt var radīt būtisku risku un apdraudējumu lidojumu drošumam; 3. iespēja veikt bezpilota gaisa kuģu lidojumus jaunākiem tālvadības pilotiem patlaban vērtējama kontekstā ar lidojumiem gaisa kuģu klubu vai apvienību ietvaros; 4. ar laiku, vērtējot praksi un tendences, tālvadības pilotu vecums nākotnē varētu tikt pārskatīts, to samazinot. | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | | Projekts šo jomu neskar. | |
| Cita informācija | | Projekta vienības (punkti), kas minētas tabulas B ailē un pārņem vai ievieš tabulas A ailē minēto ES tiesību akta vienību, ne vienmēr un ne katra satur atsauci uz attiecīgo regulas pantu, jo īpaši – ja regulas panta piemērošanai tiek iedibināta sistēmiska pieeja, kas izklāstīta vairākos projekta punktos.  Tāpat ne katra projektā ietvertā atsauce uz regulas pantu nozīmē regulas ieviešanu. Atsauce uz regulu atsevišķos gadījumos tiek piemērota, lai tiesību normu padarītu saprotamāku mērķgrupai un vienlaikus nepārrakstītu regulā ietvertās normas. | |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | |
| Projekts šo jomu neskar. | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktam sabiedrībai tika dota iespēja rakstiski sniegt viedokli par projektu tā izstrādes stadijā. |
| 2. | Sabiedrības līdzdalība projekta izstrādē | Paziņojums par līdzdalības iespējām projekta izstrādes procesā ievietots 2021.gada 23.februārī Satiksmes ministrijas tīmekļa vietnē <https://www.sam.gov.lv/lv/izstrade-esosie-attistibas-planosanas-dokumenti-un-tiesibu-akti> |
| 3. | Sabiedrības līdzdalības rezultāti | Papildus elektroniski projekts tika nosūtīts VAS “Latvijas gaisa satiksme”, lidlauku ekspluatantiem un valsts institūcijām, kam paredzēts veikt valsts bezpilota gaisa kuģa lidojumus, viedokļa sniegšanai. Saņemtie priekšlikumi tika izvērtēti un pēc iespējas ņemti vērā. |
| 4. | Cita informācija | Civilās aviācijas aģentūra, sākot no 2020.gada novembra organizēja tiešsaistes diskusijas par projektu, kurās piedalījās eksperti no Iekšlietu ministrijas un tās padotības iestādēm (piemēram, Valsts policijas, Valsts ugunsdzēsības un glābšanas dienesta, Valsts Robežsardzes), Aizsardzības ministrijas, Nacionālajiem bruņotajiem spēkiem, Ieslodzījumu vietu pārvaldes, Latvijas Pašvaldību savienības, Latvijas Bankas, Latvijas gaisa satiksmes un lidlaukiem. Projekta izstrādes gaitā tika uzklausīti un pēc iespējas ņemti vērā izteiktie priekšlikumi. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts aģentūra “Civilās aviācijas aģentūra”, valsts akciju sabiedrība “Latvijas gaisa satiksme”, lidlauku pārstāvji, Iekšlietu ministrija un tās padotības iestādes, Aizsardzības ministrija, Nacionālie bruņotie spēki, Latvijas Pašvaldību Savienība, pašvaldības policija, Vides pārraudzības valsts birojs, Latvijas Banka, Ieslodzījumu vietu pārvalde, valsts drošības iestādes. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta īstenošana tiks veikta esošo cilvēkresursu ietvaros. Saistībā ar projekta izpildi nebūs nepieciešams veidot jaunas institūcijas vai likvidēt vai reorganizēt esošās. |
| 3. | Cita informācija | Nav. |

Satiksmes ministrs T. Linkaits

Vīza: valsts sekretāre I.Stepanova

Ļubļina- Goldmane,

[aivita.lublina-goldmane@caa.gov.lv](mailto:aivita.lublina-goldmane@caa.gov.lv)

Prancāne,

[inga.prancane@caa.gov.lv](mailto:inga.prancane@caa.gov.lv)